钦定古今图书集成/理学汇编/学行典/第183卷 > 庾黔娄
## 钦定古今图书集成/理学汇编/学行典/第183卷 > 庾黔娄

按《梁书孝行传》：“庾黔娄，字子贞，新野人也。父易，司徒
主簿，征不至，有高名。黔娄少好学，多讲诵《孝经》，未尝
失色于人。南阳高士刘虬、宗测并叹异之。起家本州
主簿，迁平西行参军，出为编令，治有异绩。先是，县境
多虎暴，黔娄至，虎皆渡往临沮界，当时以为仁化所
感。齐永元初，除孱陵令。到县未旬，易在家遘疾，黔娄”
忽然心惊，举身流汗，即日弃官归家。家人悉惊其忽
至。时易疾始二日，医云欲知差剧，但尝粪甜苦易泄
痢。黔娄辄取尝之，味转甜滑，心逾忧苦。至夕，每稽颡
北辰，求以身代。俄闻空中有声曰：“征君寿命尽，不复
可延，汝诚祷”既至，止得申。至月末，及晦而易亡。黔娄
居丧过礼，庐于冢侧。和帝即位，将起之。镇军萧颖胄
手书敦譬，黔娄固辞。服阕，除西台尚书仪曹郎。梁台
建，邓元起为益州刺史，表黔娄为府长史、巴西梓潼
二郡太守。及成都平，城中珍宝山积，元起悉分与僚
佐，惟黔娄一无所取。元起恶其异众，厉声曰：“长史何
独尔为？”黔娄示不违之请，书数箧。寻除蜀郡太守，在
职清素，百姓便之。元起死于蜀，部曲皆散，黔娄身营
殡殓，携持丧柩归乡里。还为尚书金部郎，迁中军表
记室参军。东宫建，以本官侍皇太子读，甚见知重。诏
与太子中庶子殷钧、中舍人到洽、国子博士明山宾
等，递日为太子讲《五经》义。迁散骑侍郎、荆州大中正。
卒，时年四十六。